Številka: 900 – 61/2015 - 4

Datum: 16. 02. 2015

 **Z A P I S N I K**

**2. izredne seje Sveta Četrtne skupnosti Moste** (ČS Moste) Mestne občine Ljubljana, ki je bila v četrtek, dne 12. 02. 2015 ob 18.00 uri v sejni sobi na sedežu ČS Moste, Ob Ljubljanici 36 a, Ljubljana.

NAVZOČI ČLANI: Elvis BALTIĆ, Igor BOLE, Matej ČEPELJNIK, Stanislava Marija

 FERENČAK MARIN, Dmitar GRUBOR, Igor HORVAT, Mojca JAGER,

 Mira KLJUČANIN, Stanislav MARKOJA, Radmila ŠEŠIĆ, Blanka VILFAN,

 Jožica VIRANT, Milorad VOJNOVIĆ, Mitja ZAPLATIL

OSTALI NAVZOČI: Marko Podobnik – VK ČS Moste, Miroslav Kupljenik – ČO DeSUS,

 Darja Gogala – SLS MU MOL, Barbara Šivec – SLS MU MOL

Opravičili člani: Nataša Livojevič, Živa Nevenkič.

Odsotni člani: Lara Valič.

Odsotni ostali vabljeni: Dragan Matić, Denis Striković.

Navzoče je pozdravila ga. Ferenčak Marin, predsednica Sveta ČS Moste. Vsem članicam in članom, ki so imeli v tem času rojstne dneve, je izrazila čestitke v imenu Sveta ČS in strokovnih sodelavk. Ugotovila je, da je bila seja sklepčna (od 17 članov je bilo ob pričetku navzočih 13 članov).

Pojasnila je tudi, da je služba za informatiko MOL nadgradila računalnike v pisarni ČS Moste, zato nekateri niso mogli odpreti gradiva in glasovnic dopisne seje, ki so jih prejeli po elektronski pošti. Tisti, ki so to javili, so dobili nato dokumente z navadno pošto. Dogovorjeno je bilo, da se tako ravnamo tudi v bodoče. Dokumente ali gradivo, poslano po @ pošti, ki ga člani ali vabljeni ne bi mogli odpreti ali natisniti, naj sporočijo pisarni ČS in bo z običajno pošto poslano vse potrebno.

Predlog dnevnega reda so skupaj z vabili prejeli vsi vabljeni. Predlagan je bil

**DNEVNI RED:**

1. Prioritetne naloge ČS Moste (2014-2018) in ČS Moste v proračunih MOL za 2015 in 2016

2. Kadrovske zadeve:

 - podpredsedniki Sveta ČS Moste

 - Odbor za dejavnosti v prostorih MOL v ČS Moste

3. Udeležbe (razgovor s podžupanom MOL, posvet s Policijsko postajo Moste, drugo) in

 dokumenti v seznanitev (priznanje ŠD Moste, parkirno mesto za invalide- Preglov trg 5,

 drugo)

Razprave ni bilo, spremembe niso bile predlagane. Predlagano je bilo glasovanje. Navzočih je bilo 13 članov, opredeljenih je bilo 13 članov, za predlagani dnevni red je glasovalo 13 članov. Predsednica je ugotovila, da je bil

**DNEVNI RED 2. IZREDNE SEJE SVETA ČS MOSTE SPREJET.**

**AD 1**

**Prioritetne naloge ČS Moste (2014-2018) in ČS Moste v proračunih MOL za 2015 in 2016**

***Prioritetne naloge ČS Moste (2014-2018)***

Po elektronski pošti je bilo članicam in članom Sveta 16. januarja poslan zbirnik prioritetnih nalog prejšnjega mandata (2010-2014) z odgovori pristojnih oddelkov in služb. Hkrati so bili povabljeni, da ta zbirnik pregledajo in da posredujejo predloge, ki bi jih bilo dobro uvrstiti v zbirnik prioritetnih nalog za čas petega mandata, to je od 2014-2018. Odzvala sta se g. Grubor in ga. Virant. Njuni pobudi sta bili priloženi v gradivo. Gradivo je vsebovalo tudi prioritetne naloge 2014-2018 – delovni pripomoček.

Člani so obravnavali pobudi obeh članov in delovni pripomoček prioritetnih nalog. V razpravi so sodelovali vsi navzoči. Po razpravi je bil predlagan

**SKLEP 1/2 (izr. s.):**

**Svet ČS Moste sprejema in potrjuje prioritetne naloge za čas od 2014-2018. Seznam bo Svet ČS Moste sproti in po potrebi dopolnjeval.**

**Upošteva se oz. se seznamu prioritetnih nalog doda še predloge iz razprave:**

**Izvajanje redne deratizacije podgan na brežinah Ljubljanice in Gruberjevega prekopa (nosilec je OZRCO MOL).**

**Pri številki 33 se dopolni s stavkom: V ČS Moste vzdrževati fitnes naprave pri Brodarjevem trgu 10 in pri Ob Ljubljanici 84-86 (nosilec OŠ).**

**Otroško igrišče Brodarjev trg 6 – se postavi dodatne klopi in dodatne koške za odpadke, nekoliko stran od igrišča se postavi pasje stranišče (nosilec OGDP).**

**Otroško igrišče Moškričeva 34 – dodati koške za odpadke.**

**Otroško igrišče Marčenkova 13 – dodati koške za odpadke.**

**Pri končni postaji LPP št. 20 na Chengdujski postaviti PASJI PARK.**

**Za vračljivo embalažo (pobuda g. Gruborja) najprej preveriti, kdo je ustrezen sogovornik in nato oblikovati predlog.**

Navzočih je bilo 14 članov (prišel g. Markoja), opredeljenih je bilo 14 članov, za predlagani sklep je glasovalo 14 članov.

**SKLEP 1/2 (izr.s.) JE BIL SPREJET.**

***ČS Moste v proračunih MOL za 2015 in 2016***

Izpis in omembe ČS Moste v obeh proračunih so vabljeni prejeli kot gradivo z vabilom, gradivo je bilo več ali manj informativne narave, je pojasnila predsednica, saj je (8. decembra lani) odredila, da se vsem članicam in članom Sveta ČS pošlje po elektronski pošti povezava s spletno stranjo MOLa, na kateri sta bila objavljena osnutka proračuna MOLa za 2015. in 2016. leto. Člani so bili zaprošeni, da oba osnutka pregledajo in da posredujejo morebitne pobude, predloge do 19. 12. 2014. Pobud, predlogov ni bilo. Tudi na 2. izredni seji ni bilo predlogov, saj bi morali vlagati amandmaje.

**AD 2**

**Kadrovske zadeve**

***Podpredsedniki Sveta ČS Moste***

Skladno z 58. členom Stauta MOL lahko Svet izvoli enega ali več podpredsednikov na predlog predsednica Sveta. Kot v prejšnjih mandatih, je tudi za ta mandat ga. Ferenčak Marin predlagala tri podpredsednike:

* podpredsednico/podpredsednika za področje okolja, za katerega je predlagala, da jo tudi nadomešča skladno z 58. členom (tudi glede odredbodajalstva oz. finančnih zadev) – predlagan g. Igor Bole,
* podpredsednico/podpredsednika za področje družbenih dejavnosti – predlagana ga. Jožica Virant,
* podpredsednico/podpredsednika za področje prometa in gospodarskih javnih služb – predlagan g. Mitja Zaplatil.

Vsi predlagani so podali soglasje. Predlog je bil dan na glasovanje oz. je bilo predlagano, da se izvoli podpredsednike. Glasovanje je bilo javno.

Navzočih je bilo 14 članic in članov Sveta ČS Moste. Za predlog so glasovali vsi navzoči člani Sveta ČS Moste.

**Po glasovanju je predsednica Sveta ČS Moste ugotovila, da so bili soglasno za**

**podpredsednice/podpredsednike izvoljeni:**

* **za podpredsednika za področje okolja** **g. Igor Bole**, ki hkrati nadomešča predsednico skladno z 58. členom (tudi na področju odredbodajalstva oz. finančnih zadev),
* **za podpredsednico za področje družbenih dejavnosti** – ga. **Jožica Virant,**
* **za podpredsednika za področje prometa in gospodarskih javnih služb –** **g. Mitja Zaplatil**.

Predsednica je vsem trem čestitala k izvolitvi.

***Odbor za dejavnosti v prostorih MOL v ČS Moste***

Predsednica je pojasnila, da bi postopek vodila Komisija za mandatna vprašanja, volitve in imenovanja (KMVVI), ampak v Svetu ČS nismo v službi (kot poslanci v parlamentu). Predsednica KMVVI je bila do nadaljnjega na dopustu (ni v Ljubljani), a je pa bila v genezi nastanka predloga za Odbor seznanjena in se je z njim strinjala. Vsi predlagani v odbor so podali soglasja. Predlog so vsi vabljeni prejeli kot gradivo skupaj z vabilom. Pripomb ni bilo, razprave ni bilo.

Predlagan pa je bil

**SKLEP 2/2 (izr.s.)**:

**Svet ČS Moste ustanovi oz. imenuje Odbor za dejavnosti v prostorih za delovanje ČS Moste:**

* **s 3 člansko sestavo, in sicer: Mira Ključanin, Mitja Zaplatil in S. M. Ferenčak Marin, predsednika izbere Odbor na prvi seji;**
* **z nalogami: na osnovi Pravilnika o kriterijih in načinu uporabe prostorov za delovanje četrtnih skupnosti ugotavljanje skladnosti dejavnosti uporabnikov (društev in podobnih skupin) s programi, aktivnostmi in interesi ČS Moste, oblikovanje mnenj o tej skladnosti za uporabo prostorov.**

**Na sestanke Odbora se vselej vabi tudi podpredsednico Sveta ČS Moste, ga. Jožico Virant, zadolženo za družbene dejavnosti.**

Navzočih je bilo 14 članov, opredeljenih je bilo 14 članov, za predlagani sklep je glasovalo 14 članov.

**SKLEP 2/2 (IZR.S.) JE BIL SPREJET.**

**AD 3**

**Udeležbe (razgovor s podžupanom MOL, posvet s Policijsko postajo Moste, drugo) in dokumenti v seznanitev (priznanje ŠD Moste, parkirno mesto za invalide, drugo)**

**Udeležbe**

***Razgovor s podžupanom MOL***

Zapisnik razgovora so vsi vabljeni dobili kot gradivo skupaj z vabilom. Razgovora se je udeležil član Sveta ČS Moste, g. Mitja Zaplatil, ki je povedal, da je zapisnik razgovora dosleden in da lahko velja kot poročilo s te udeležbe.

***Posvet s Policijsko postajo Moste***

Posvet s Policijsko postajo Ljubljana Moste o varnostnih razmerah v vzhodnem delu Ljubljana je bil predviden 19. 02. 2015 in policija prosi za tri udeležence iz vsake ČS (Jarše, Golovec, Polje, Sostro, Moste). ČS Moste je bil organizacijski izvajalec tega posveta (v dvorani I. nadstropja na Preglovem trgu 15). Dogovorjeno je bilo, da se posveta udeležijo: Ferenčak Marin, Jožica Virant (če bo imela čas), Igor Bole in Mira Ključanin, ker je ČS Moste nosilec oz. izvajalec posveta, bosta navzoči tudi strokovni sodelavki.

***Priznanje ŠD Moste***

Iz gradiva za sejo je bilo razvidno, da je ČS Moste dobila priznanje Športnega društva Moste, v kroženje pa je bil dan na vpogled tudi almanah društva. Žal se slovesnosti ob podelitvi ni utegnil nihče udeležiti.

**Dokumenti v seznanitev**

***Parkirno mesto za invalide-Preglov trg 5***

Vabljeni so v seznanitev skupaj z vabilom dobili tudi nalog za vzpostavitev invalidskega parkirnega mesta na Preglovem trgu 5, glede katerega si je ČS Moste kar nekaj časa prizadevala. Predsednica je prosila navzoče (zlasti strokovni sodelavki), da se gre ob priliki tja pogledat, če je v resnici že narejeno. Če ni, naj se OGDP MU MOL pisno opozori.

Glede na to, da so navzoči menili, da je bil dnevni red izčrpan, je predsednica zaključila izredno sejo in predlagala, da se navzoči še nekaj časa neformalno družijo.

Zapisala:

*Darja Gogala*

Koordinatorka VI

 *Stanislava Marija FERENČAK MARIN*

 predsednica Sveta Četrtne skupnosti Moste

 Mestne občine Ljubljana